דב אינדיג

דב אינדיג (ג' בסיוון ה'תשי"א, 6 ביולי 1951 – י"א בתשרי ה'תשל"ד, 7 באוקטובר 1973) היה תלמיד ישיבת הסדר, מחללי מלחמת יום הכיפורים. התכתבותו עם בת קיבוץ חילונית בשנים שלפני המלחמה שימשה בסיס לספר "מכתבים לטליה". נפילתו בקרב של אינדיג עומדת ברקע ספרו של הרב חיים סבתו, תיאום כוונות. דב אינדיג נולד בשנת 1951 ברומניה למרים ואברהם יחזקאל אינדיג. בשנת 1959 עלה יחד עם הוריו לישראל. את לימודיו היסודיים עשה ב"תלמוד תורה" בירושלים. הוא הצטיין בלימודים והוקפץ שתי כיתות. את לימודיו התיכוניים עשה בישיבת בני עקיבא נתיב מאיר שבה זכה לפרס הישיבה. הצטיין גם בלימודי החול וגם בלימודי הקודש. בזמנו הפנוי מלימודים עסק דב בהדרכת נוער דתי, בפעולות הסברת ערכי היהדות, בטיולים בחוצות ירושלים ובתחביבו צילום. דב היה תלמיד ישיבת ההסדר "כרם ביבנה". התגייס ביולי 1970 לחיל השריון והיה חייל בישיבת ההסדר ואיש צוות טנק יחד עם חיים סבתו. במוצאי-השבת בה פרצה מלחמת יום הכיפורים היה דב בישיבה. הוא מיהר לביתו כדי להצטייד בכל הדרוש, ובאותו לילה יצא אל יחידתו, חטיבה 679, שברמת הגולן. השתתף בקרבות הבלימה נגד צבא סוריה וביום י"א בתשרי תשל"ד 7 באוקטובר 1973 נפגע במהלך קרב, ונהרג. הוא הובא למנוחות בהר המנוחות. הותיר אחריו אב, אם ואח. הועלה לדרגת רב-טוראי לאחר נפילתו. עיריית ירושלים הנציחה את שמו בכיכר בשכונת גבעת שאול. בית הכנסת במעלה שומרון נקרא על שמו. בשנת 2007 הוסב שמו של בית הכנסת ישועה טובה (נבנה ב-1827) בבוקרשט לשם ישועה טובה - תפארת דב. ב-2007 הוקמה יחידה בזק"א בשם "יחידת דב" לזכרו ולזכר יוני נתניהו. ערך מורחב – מכתבים לטליה "מכתבים לטליה" הוא ספר המתעד חליפת מכתבים בענייני אמונה, יהדות ומחשבת ישראל בין דב אינדיג, ל'טליה' (שם בדוי), נערה חילונית מקיבוץ בצפון ישראל בשנתיים שלפני מלחמת יום הכיפורים. הספר יצא לאור בשנת 2005 בעריכתו של ד"ר חגי בן ארצי, חברו של דב אינדיג, ובהוצאת "ידיעות ספרים". המכתבים מובאים במלואם ובעריכה מזערית. הספר משויך לסוגת רומן מכתבים. הנערה המכונה "טליה" התכתבה עם אינדיג במשך למעלה משנתיים עד למותו. בעת חליפת המכתבים היה אינדיג תלמיד בישיבת ההסדר כרם ביבנה בן כעשרים, והנערה תלמידת כיתות י"א וי"ב. חליפת המכתבים החלה לאחר שהנערה חזרה מסמינר של עמותת "גשר", שהעלה לה שאלות רבות בנושאי יהדות. אביה הפנה אותה לדב, אותו פגש בשירות מילואים, לאחר שהתרשם מהשכלתו הרחבה ביהדות ובנושאים כללים. ערך מורחב – תיאום כוונות (ספר) הספר "תיאום כוונות" מאת חיים סבתו מתאר את מלחמת יום הכיפורים בחזית רמת הגולן מנקודת מבטו האישית של חייל צעיר בחטיבה 679, תלמיד ישיבת הסדר היוצא למלחמה מלווה בחבריו. את הספר מלווה תחושת המצוקה שחש המחבר כיוון שאינו יודע מה עלה בגורל חברו הטוב הנעדר, דב. קורות החיים של דב אינדיג, באתר "יזכור" של משרד הביטחון הספרים של דב אינדיג, באתר "סימניה" על דב אינדיג של באתר ישיבת כרם ביבנה דב אינדיג, הציונות הדתית והחברה החילונית, באתר התבוננות - ד"ר יחיאל הררי, ‏4 באפריל 2010 אביטל אינדיג, מוצש, "מכתבים לטליה" זו אני, באתר ynet, 4 באוקטובר 2011 שירה קדרי-עובדיה, מוצש, הרב חיים סבתו מתאם כוונות מחדש, באתר nrg‏, 13 בספטמבר 2013 דב אינדיג (1951-1973), דף שער בספרייה הלאומית ניצולת שואה בהונגריה, יקירת ירושלים לשנת תשע"ט. ברוך דיין האמת: הלכה לעולמה מרים אינדיג, באתר "סרוגים", 29 במאי 2022 עדותה של מרים אינדיג הופמן, סרטון בערוץ "YadVashem יד ושם", באתר יוטיוב (אורך: 03:45:30) חגיגה ברומניה: פתיחת בית כנסת והכנסת ס"ת, באתר בחדרי חרדים, 20 בפברואר 2007 בטקס רב רושם הושקה יחידת האמבולנסים החדשה "יחידת דב" ע"ש הק' דב אינדיג ויוני נתניהו הי"ד באתר זק"א; המתנה לאימא: יחידה חדשה לעילוי-נשמת הבן, 02 באוגוסט 2007 באתר col; אמבולנסים חדשים של זק"א - לזכר דב אינדיג, באתר ערוץ 7, 23 ביולי 2020